  Виталий Пронин  Милям Эгра ёросамы туэ толшор толэзьысен ужаны кутскиз  «Туннэ» проект. Соин кивалтэ удмурт егитъёслэн «Шунды» огазеяськонзылэн правлениезлэн ёзчиез Наталья Образцова. Толэзьлы быдэ дорамы вуыло Ижысь специалистъёс. Милемын ужало «Удмурт дунне» газетлэн редакторезлэн воштӥсез, кылбурчи Елена Миннигараева (Панфилова), Ижысь 13 номеро школаысь дышетӥсь-режиссёр Михаил Бегишев но УдГУ-ысь программист Денис Корнилов. Али программистъёсты дышетэ УдГУ-ысь ик Антон Дягтерев.Кызьы «Туннэ» проект малпамын вал но малы со Эграын пыӵаны кутскиз - кенешиськом Наталья Образцоваен.- Та проект выль ӧвӧл. Школаын дышетскыкум ай, Дэбес ёросэ ветлӥзы писатель Николай Самсонов но драматург Егор Загребин. Соос милемыз дышетӥзы творчество котыре кыстӥськыны, гожъяськыны. Мыным туж кельше вал. Но Самсонов улонысь кошкем бере проект чалмиз. Аслэсьтым со дырысь мылкыдме тодам вайыса, малпай сое азинтыны. Тани Пичи Пурга ёросын но Самсонов «Пурга гуръёс» объединение кылдытӥз вал. Отын со али но улэ.«Туннэ» проектын ужало асьсэ удыссэс зол тодӥсь, быгатӥсь адямиос.- Малы одно ик сыӵе удысъёсты кутӥды: литература но журналистика, театр, компьютер технологиос?- Гожъяськон - аслэсьтым пинал дыръя мылкыдме тодам вайыса. Театрез басьтоно ке, гуртын та удысъя кружокъёс ӧжытэн. Шуом, суредаськыны ик трос школаосын дышето ук, нош сцена вылын вырыны - уг.Компьютер технологиос сярысь веранэз ик ӧвӧл, туала вакытэ соос туж кулэ.- Нош малы бырйиды Эгра ёросэз?- Татын пиналъёс ӟучомемын. Соосты удмурт кылзы, культуразы доры берыктэм потэ. Занятиос бере, малпасько, соос вордскем кылзэс золгес гажаны кутскозы.Проектэз улонэ пыӵатыны юрттэ Финляндиысь Кастрен нимо огазеяськон. Зэм, 25 процентсэ гинэ коньдонэз висъя. Кылемзэ асьмелы утчано луэ. Шуг-секытъёс кылдо нылпиосты нуон-ваён пумысен. Но, малпасько, ваньзэ вормом. Эгра ёросын «Туннэ» ужалоз ар ӵоже. Азьланяз, оскисько, проект кӧчоз мукет ёросъёсы но. Шуом, Яре, Дэбесэ. Эграе быгатэмзыя али но ветло Дэбес ёросысь нылпиос.Мон туж оскисько: та проект тӥледлы пайдаё луоз. Ас вакытаз со мыным туж зол юрттӥз.Александра Шкляева, Евгения Корепанова, Мария Ускова.  